PIMO บวก 4% ส่งซิกรายได้ปีนี้โต 20% แตะ 1.2 พันลบ. รับออเดอร์ทะลักถึงส.ค.
PIMO บวก 4% ส่งซิกรายได้ปีนี้โต 20% แตะ 1.2 พันลบ. รับออเดอร์ทะลักถึงเดือนส.ค. จ่อส่งมอบมอเตอร์ EV เร็วกว่าแผนที่กำหนดในไตรมาส 4/65
PIMO บวก 4% ส่งซิกรายได้ปีนี้โต 20% แตะ 1.2 พันลบ. รับออเดอร์ทะลักถึงเดือนส.ค. จ่อส่งมอบมอเตอร์ EV เร็วกว่าแผนที่กำหนดในไตรมาส 4/65
24 มี.ค. 2565

ผู้สื่อข่าวรายงานว่าวันนี้ (24 มี.ค.65) ราคาหุ้นบริษัท ไพโอเนียร์ มอเตอร์ จำกัด (มหาชน) หรือ PIMO ณ เวลา 15:27น.  อยู่ที่ระดับ 3.50 บาท เพิ่มขึ้น 0.14 บาท หรือ 4.17% โดยทำจุดสูงสุดที่ 3.62 บาท และทำจุดต่ำสุดที่ 3.32 บาท ด้วยมูลค่าการซื้อขาย 108.69 ล้านบาท

โดยก่อนหน้านี้(28ก.พ.65)นายวสันต์ อิทธิโรจนกุล กรรมการผู้จัดการ PIMO เปิดเผยว่า ในปี 2565 บริษัทตั้งเป้าหมายรายได้ไว้ที่ 1,200 ล้านบาท เติบโตจากปีก่อนที่มีรายได้รวม 1,030.58 ล้านบาท จากการขยายฐานลูกค้าใหม่ ๆ และการออกสินค้าใหม่อย่างต่อเนื่อง
โดยปัจจุบันมีคำสั่งซื้อ (ออเดอร์) ล่วงหน้าถึงเดือนสิงหาคม 2565 ซึ่งจะมีกำลังการผลิตที่ประมาณ 60,000-100,000 ลูกต่อเดือน โดยยอดขายในช่วงเดือนมกราคม-กุมภาพันธ์ เติบโตจากช่วงเดียวกันของปีก่อนอย่างมีนัยยะ และเติบโตกว่าเป้าหมายภายในที่บริษัทวางไว้
ด้านความคืบหน้าโครงการพัฒนามอเตอร์แบบฮับสำหรับรถจักรยานยนต์ไฟฟ้า (EV Hub Motor) ล่าสุดทางบริษัทส่งมอเตอร์ต้นแบบที่ได้รับการพัฒนาจากทางสำนักงานพัฒนาวิทยาศาสตร์และเทคโนโลยีแห่งชาติ (สวทช.) ให้กับทางลูกค้าได้ทดสอบเรียบร้อยแล้ว คาดว่าจะมีการตอบกลับมายังบริษัทในช่วงกลางมีนาคม 2565 และจะมีคำสั่งซื้อเข้ามาในช่วงไตรมาส 4/2565 บริษัทคาดว่าจะเป็นอีกหนึ่งปัจจัยที่ช่วยสนับสนุนให้ผลประกอบการเติบโตอย่างต่อเนื่องในอนาคต
“ปัจจุบันเรามีลูกค้าในส่วนของมอเตอร์ EV แล้ว 3 ราย และอยู่ระหว่างการเจรจาเพิ่มอีก 1 ราย เราเชื่อว่าการส่งมอบมอเตอร์ EV จะสามารถทำได้เร็วกว่าแผนที่กำหนดไว้ในช่วงไตรมาส 4/2565 ทั้งนี้ใน 3-5 ปีจากนี้ สัดส่วนรายได้ของ PIMO จะมีการเปลี่ยนแปลง โดยยอดขายจากต่างประเทศจะยังคงเพิ่มขึ้น แต่สัดส่วนจะลดลงจากปัจจุบันอยู่ที่ 60% เพราะจะมียอดขายของมอเตอร์ EV เข้ามาเพิ่มยอดขายรวมของภายในประเทศ” นายวสันต์ กล่าว
สำหรับผลการดำเนินงานในปี 2564 บริษัทมีกำไรสุทธิ 102.09 ล้านบาท เพิ่มขึ้น 28.51% จากปีก่อนที่มีกำไรสุทธิ 79.43 ล้านบาท และมีรายได้รวม 1,030.58 ล้านบาท เพิ่มขึ้น 26.80% จากปีก่อนอยู่ที่ 812.75 ล้านบาท เนื่องจากมอเตอร์เครื่องปรับอากาศ มอเตอร์สำหรับสระว่ายน้ำและสปา มอเตอร์กำลังสำหรับภาคเกษตรกรรม มียอดขายเพิ่มขึ้นอย่างต่อเนื่อง